ไฟแนนซ์ทูเดย์
โดย...ภูคา
30 ก.ย. 2559

โดย...ภูคา 
สมคิด จาตุศรีพิทักษ์ รองนายกฯ ปลื้มผลงาน ธ.ก.ส. หลังถูกเชิญเป็นประธานเปิดงาน 1 ตำบล 1 เอสเอ็มอี ที่ จ.ลำปาง เพราะได้เจอผู้นำเกษตรกรคนรุ่นใหม่อายุเพียง 30 ปีต้นๆ แต่สามารถนำเอาผลผลิตชุมชนมาแปรรูปเพิ่มมูลค่าได้ ตรงตามนโยบายที่ต้องการหัวขบวนในการเปลี่ยนแปลงพฤติกรรมเกษตรกร งานนี้ ลักษณ์ วจนานวัช ผู้จัดการ ธ.ก.ส. รับไปเลย 10 คะแนนเต็ม
ต้องบอกว่า แบงก์รัฐ ในสัปดาห์ที่ผ่านมาฟิตสุดๆ เริ่มจาก ธอส.ออกสินเชื่อลูกกตัญญู ธ.ก.ส.ออกมาตรการช่วยเกษตรกรรายย่อยทั้งลดเงินต้นและดอกเบี้ย เอสเอ็มอีแบงก์ออกสินเชื่อสตาร์อัพและเกษตรแปรรูป ส่วนเอ็กซิมแบงก์ออกสินเชื่อส่งออกทันใจดอกเบี้ยต่ำเพียง 3.5% ซึ่ง พิศิษฐ์ เสรีวิวัฒนา เอ็มดี เอ็กซิมแบงก์ ย้ำหนักแน่นว่า โครงการนี้ดอกต่ำจนแทบจะเฉือนเนื้อตัวเอง
กองทุนการออมแห่งชาติ (กอช.) ชวนน้องๆ ระดับมัธยมต้นถึงอุดมศึกษา ประกวดคำขวัญวันออมแห่งชาติ จัดงานวันที่ 31 ต.ค.นี้ ชิงเงินราวัล 2 แสนบาท พร้อมถ้วยรางวัลเกียรติยศของนายกรัฐมนตรี ผู้ที่สนใจดาวน์โหลดใบสมัครได้ที่เฟซบุ๊ก กอช. และที่เว็บไซต์ www.nsf.th